Broj: 711-I-83-P-163-21/23-04-17

Zagreb, 16. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **povodom** **vlastitih saznanja mogućeg sukoba interesa dužnosnika Daria Friščića, općinskog načelnika Općine Kotoriba,** na 186. sjednici, održanoj dana 16. rujna 2021, donosi sljedeću:

**ODLUKU**

1. **Postupak za odlučivanje o sukobu interesa protiv Daria Friščića, općinskog načelnika Općine Kotoriba, zbog moguće povrede članka 14. stavka 1. ZSSI/11-a, neće se pokrenuti jer je dužnosnik 30. srpnja 2021., odnosno u primjerenom roku nakon stupanja na navedenu dužnost otklonio povredu koja bi proizlazila iz obavljanja funkcije direktora trgovačkih društava EKO KOTOR d.o.o. te DORS PROJEKT d.o.o. istodobno s obnašanjem dužnsoti općinskog načelnika.**
2. **Pokreće se postupak za odlučivanje o sukobu interesa protiv dužnosnika Daria Friščića, općinskog načelnika Općine Kotoriba, zbog moguće povrede članka 16. stavka 1. ZSSI/11-a, koja proizlazi iz prijenosa upravljačkih prava koja ima temeljem udjela u vlasništvu trgovačkog društva DORS PROJEKT d.o.o. na svoju suprugu.**
3. **Poziva se dužnosnik Dario Friščić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. izreke, kao i na ostale navode iz obrazloženja ove odluke.**

Obrazloženje

U Povjerenstvu je dana 15. srpnja 2021. pod brojem 711-U-3720-P-163/21-01-3 po službenoj dužnosti nakon provedenog postupka administrativne provjere izvješća o imovinskom stanju kojeg je dužnosnik Dario Friščić podnio 30. lipnja 2021. povodom stupanja na dužnost općinskog načelnika Općine Kotoriba, formiran predmet P-163/21.

Naime, u predmetnom izvješću dužnosnik je naveo da je vlasnik 50% poslovnih udjela u trgovačkom društvu DORS PROJEKT d.o.o. te da nije izvršio prijenos upravljačkih prava u tom društvu, dok je uvidom u sudski registar utvrđeno da je dužnosnik upisan kao direktor trgovačkog društva DORS PROJEKT d.o.o. te direktor trgovačkog društva EKO KOTOR d.o.o.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio na snagu dana 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-163/21, koji je formiran prije stupanja ZSSI/21-a biti dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI/11-a propisani je da su da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Dario Friščić povodom obnašanja dužnosti općinskog načelnika Općine Kotoriba obvezan postupati sukladno odredbama ZSSI/11-a.

Uvidom u Registar dužnosnika koji ustrojava i vodi Povjerenstvo, utvrđeno je da Dario Friščić dužnost općinskog načelnika Općine Kotoriba obnaša od 4. lipnja 2021.

Povjerenstvo je dopisom Broj: 711-I-1-1353-P-163/21-02-17 od 25. kolovoza od Trgovačkog suda u Varaždinu zatražilo očitovanje na okolnostije li u pisarnicu sudskog registra zaprimljen dokument koji bi se odnosio na eventualno razrješenje dužnosnika Daria Friščića, općinskog načelnika Općine Kotoriba, od obavljanja funkcije direktora trgovačkog društva EKO KOTOR d.o.o., MBS: 070092377, OIB: 15641893226, te od obavljanja funkcije direktora trgovačkog društva DORS PROJEKT d.o.o., MBS: 070070493, OIB: 07162991507, zajedno s dostavom navedene dokumentacije.

Trgovački sud u Varaždinu je dopisom od 7. rujna 2021. dostavio pravomoćno rješenje Broj: Tt-21/3105-2 od 06. kolovoza 2021. o izvršenom upisu promjene člana uprave subjekta upisa DORS PROJEKT d.o.o. za projektiranje, trgovinu i usluge Kotoriba, temeljem prijave podnesene 2. kolovoza 2021., kojim je kao nova direktorica istoga društva s danom 30. srpnja 2021. upisana ………….., te je Dario Friščić navedenoga dana prestao obavljati funkciju direktora.

Također, dopisom je Trgovački sud u Varaždinu dostavio i pravomoćno rješenje Broj: Tt-21/3107-2 od 06. kolovoza 2021. o izvršenom upisu promjene člana uprave subjekta upisa EKO KOTOR d.o.o. za proizvodnju, trgovinu i usluge Kotoriba, temeljem prijave podnesene 2. kolovoza 2021., kojim je kao nova direktorica istoga društva s danom 30. srpnja 2021. upisana ………………, te je Dario Friščić navedenoga dana prestao obavljati funkciju direktora.

Uvidom u podatke povijesnog izvatka za trgovačka društva EKO KOTOR d.o.o. te DORS PROJEKT d.o.o., utvrđeno je da je Dario Friščić u istima obavljao funkciju direktora od 2005. do zaključno 30. srpnja 2021., te da je jedan od dva člana (imatelja poslovnih udjela) u trgovačkom društvu DORS PROJEKT d.o.o.

U izvješću o imovinskom stanju koje je dužnosnik podnio Povjerenstvu 13. studenoga 2021. povodom promjene, dužnosnik je naveo da je upravljačka prava temeljem udjela u vlasništvu trgovačkog društva DORS PROJEKT d.o.o., koji iznosi 50% udjela u temeljnom kapitalu društva, prenio na osobu za koju je usporedbom podataka iz podnesenog izvješća utvrđeno da je njegova supruga.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Sukladno članku 6. stavku 4. ZSSI/11-a, nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

S obzirom da je dužnosnik prije stupanja na dužnost obavljao funkciju direktora u dva trgovačka društva, EKO KOTOR d.o.o. te DORS PROJEKT d.o.o., te da je s danom 30. srpnja 2021. prestao obavljati navedene funkcije u oba društva, kada je imenovana nova direktorica tih društava, što je utvrđeno temeljem dokumentacije dostavljenu od Trgovačkog suda u Varaždinu, utvrđuje se da je dužnosnik u primjerenom razdoblju nakon početka mandata općinskog načelnika, koji je započeo 4. lipnja 2021., otklonio povredu koja bi proizlazila iz obnašanja dužnosti direktora trgovačkog društva istodobno s obnašanjem dužnosti općinskog načelnika Općine Kotoriba.

Sukladno navedenome, protiv dužnosnika se neće pokrenuti postupak zbog moguće povrede odredbe članka 14. stavka 1. ZSSI/11-a kao što je odlučeno pod točkom I. izreke.

Člankom 16. stavkom 1. ZSSI/11-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Sukladno članku 4. stavku 2. ZSSI/11-a član obitelji dužnosnika je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, dok je stavkom 5. istog članka Zakona propisano da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Istovjetna zabrana prijenosa upravljačkih prava na članove obitelji propisana je i člankom 19. stavkom 1. ZSSI/21-a u svezi s člankom 5. stavkom 1. točke 6. istog Zakona.

Nadalje, iz podataka izvješća o imovinskom stanju proizlazi da je dužnosnik prenio upravljačka prava koja ima temeljem udjela u vlasništvu trgovačkog društva DORS PROJEKT d.o.o. na svoju suprugu.

S obzirom da su dužnosnici dužni prenijeti upravljačka prava koja proizlaze iz vlasništva nad udjelima u trgovačkim društvima, ali ne na članove svoje obitelji, među kojima je i bračni drug, proizlazi da je na opisani način došlo do moguće povrede članka 16. stavka 1. ZSSI/11-a, kao pod točkom II. izreke.

Sukladno članku 39. stavka 3. ZSSI/11-a poziva se dužnosnik Daria Friščića da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

**ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

**Dostaviti:**

1. Dužnosnik Dario Friščić, osobnom dostavom
2. Objava na internetskoj stranici Povjerenstva
3. Pismohrana